หุ้นเช้าปิดพุ่งเฉียด 13 จุด
หุ้นไทยสดใสแรงซื้อเข้าหุ้นพลังงานต่อเนื่อง ดันดัชนีช่วงเช้าพุ่งปี๊ดบวก 12.83 จุด
6 ก.ย. 2553

หุ้นไทยสดใสแรงซื้อเข้าหุ้นพลังงานต่อเนื่อง ดันดัชนีช่วงเช้าพุ่งปี๊ดบวก 12.83 จุด
บรรยากาศการลงทุนในตลาดหุ้นไทยช่วงเช้าวันจันทร์ที่ 6 ก.ย. ยังคงมีเม็ดเงินไหลจากนักลงทุนต่างชาติและสถาบันไทย เข้าซื้อหุ้นต่อเนื่องในกลุ่มพลังงานเป็นหลัก ส่งผลให้ดัชนีตลาดหลักทรัพย์ ช่วงเช้าปรับตัวขึ้นไปสูงสุดที่ 944 จุด เพิ่มขึ้น เฉียด 15 จุด และย่อปิดช่วงเช้าที่ 942.73 จุด เพิ่มขึ้น 12.83 จุด มูลค่าซื้อขาย 32,040.12 ล้านบาท  
สำหรับหุ้นซื้อขายสูงสุด 3 อันดับแรก ประกอบด้วย 
PTT   ปิด 305  บาท เพิ่มขึ้น 14 บาท มูลค่าซื้อขาย 4,751.47 ล้านบาท 
BANPU  ปิด 638 บาท เพิ่มขึ้น 4 บาท มูลค่าซื้อขาย 1,781.98 ล้านบาท
PTTEP  ปิด 149 บาท เพิ่มขึ้น 3.50 บาท มูลค่าซื้อขาย 1,685.47 ล้านบาท 
PTTAR ปิด 25.75 บาท เพิ่มขึ้น 0.75 บาท มูลค่าซื้อขาย 1,491.44 ล้านบาท 
TOP  ปิด 48.50 บาท เพิ่มขึ้น 1.75 บาท มูลค่าซื้อขาย 1,347.87 ล้านบาท 
นายจักรกริช เจริญเมธาชัย รองกรรมการผู้จัดการ ฝ่ายกลยุทธ์การลงทุน บริษัทหลักทรัพย์ โกลเบล็ก กล่าวว่า ทิศทางตลาดยังเป็นแนวโน้มที่ดี จากเม็ดเงินต่างชาติที่ไหลเข้ามา โดยเฉพาะแรงซื้อหุ้นพลังงาน หลังจากปลดล็อกโครงการมาบตาพุด เป็นแรงส่งให้ดัชนีตลาดผ่านทะลุ 950 จุด ได้ไม่ยาก
สำหรับแนวโน้มช่วงบ่าย นายจักรกริช คาดว่า ปรับตัวขึ้นต่อได้ แม้ว่าจะมีแรงขายทำกำไรระหว่างวันออกมาบ้าง ซึ่งหุ้นที่น่าสนใจยังเป็นกลุ่มพลังงาน และรับเหมาก่อสร้าง อย่างไรก็ตาม ตลาดหุ้นเข้าสู่ภาวะซื้อมากเกินไป การเก็งกำไรต้องระมัดระวังและพร้อมตัดขาดทุนได้ 
กลยุทธ์การลงทุนระยะยาว แนะนำดัชนีผ่าน 950 จุด ให้ทยอยตัดขายทำกำไร เนื่องจากตลาดขึ้นมาสูง ส่วนระยะกลางให้รอรับซื้อเก็งกำไรบริเวณ 926 จุด